钦定古今图书集成/明伦汇编/官常典/第092卷 > 南康郡王宗立
## 钦定古今图书集成/明伦汇编/官常典/第092卷 > 南康郡王宗立

按《宋史汉王传》：“祁国公宗说幽死，熙宁三年，以允升
子宗惠袭封魏国公，中书言宗惠不应封，以恭宪庶
长孙允言子宗立嗣。”宗立从张揆学《春秋》，大清楼侍
宴，预坐，悉赋祼玉诗。宗立诗先成，仁宗称善，屡赐飞
白书，旌其文雅。至是袭封，终武宁军节度观察留后，
赠昭信军节度使、同中书门下平章事、南康郡王。子
仲来嗣，终金州刺史。子不傥嗣。徽宗立，改封魏王为
汉王。不傥卒，子彦清乞袭父爵，奉汉王祀，诏从之。